  Туспуктэм: Руслан Нуриахметов Анжелика Тихонова корреспондент Удмуртиын берло кык арня ӵоже коронавирусэн висисьёслэн лыдзы 54,3 процентлы йылӥз. Со сярысь элькунысь тазалыкез утёнъя министрлэсь ужъёссэ быдэсъясь Наталья Якимова 25-тӥ пӧсьтолэзе ортчем аппарат кенешонын вераз. Нылпиос пӧлын лыдпусъёс 76,9 процентлы йылӥзы. Нош 60 арессэс ортчемъёс пӧлын – 67 процентлы Наталья Якимовалэн кылъёсызъя, та вакытэ коллективной иммунитетлэн лябӟемез шӧдӥське, туннэ нуналлы со 11 процент гинэ луэ. Со вакытэ ик коронавируслэсь прививкаез элькунын 76 процентэз улӥсьёс пуктӥзы ни. Котькытынлэсь трос вакцинациез ортчемъёс Якшур-Бӧдья ёросын. Отын пуктэм ужпумъёсты азьпалтӥзы но ни. Нош Камбарка ёрос, Можга, Глазкар но Глаз ёрос – бере кылё. Та дырлы элькунын вакциналэн 113 дозаез вань. Соосты 123 пунктъёсын пуктыны луэ. Министрлэсь ужъёссэ быдэсъясь пусйиз, 2021-тӥ арын 95,7 процентэз кулэмъёс но 89 процентэз висьыны усемъёс вакцина пуктымтэос вал. Тодэ вайытом, 24-тӥ пӧсьтолэзе Удмуртиын коронавирусэн 24 черламъёсты шараязы. Тегъёс: Удмуртия коронавирус Тазалык вакцина  